b'\n_START_ARTICLE_\n\xc5\xa0\xc4\x8deper\n_START_PARAGRAPH_\n\xc5\xa0\xc4\x8deper je eden izmed domi\xc5\xa1ljijskih likov v pravljici \xc5\xa0\xc4\x8deper in Mba, ki jo je napisala Svetlana Makarovi\xc4\x8d. Kot samostojno pravljico v obliki slikanice jo je izdala Mladinska knjiga, v Ljubljani leta 1997. Ilustriral jo je Gorazd Vahen. Gre za \xc5\xbeivalsko pravljico, saj v njej nastopajo \xc5\xbeivali, kot so mali \xc5\xa0\xc4\x8deper, Mba, golob, lisica, mi\xc5\xa1ke itd.\n_START_SECTION_\nPredstavitev literarnega lika\n_START_PARAGRAPH_\nOsrednji lik pravljice je \xc5\xa0\xc4\x8dep ali \xc5\xa0\xc4\x8deper, majhna \xc5\xbeival, katere ni bilo skupaj ve\xc4\x8d kot za \xc5\xa1\xc4\x8depec. Obrasel je bil s kratkim, mehkim puhom, ki si ga je vsak dan skrbno pokrta\xc4\x8dil s kostanjevo je\xc5\xbeico. Kmalu pa je puh postal gostej\xc5\xa1i in dalj\xc5\xa1i ter se mu je na hrbtu je\xc5\xbeil in sr\xc5\xbeil, ko je bil jezen. Imel je velike, okrogle o\xc4\x8di. \xc5\xbdivel je v visoki, s temnim br\xc5\xa1ljanom obra\xc5\xa1\xc4\x8deni pe\xc4\x8dini nad samotnim jezerom v skalni razpoki. Imel je vre\xc4\x8do, napolnjeno z najrazli\xc4\x8dnej\xc5\xa1imi sanjami, katere so mu zadostovale za vse \xc5\xbeivljenje. Zato je bil rad sam in u\xc5\xbeival v spanju in dremanju, saj je imel vedno zanimive in lepe sanje.\n_START_SECTION_\nVsebina pravljice\n_START_PARAGRAPH_\n\xc5\xa0\xc4\x8deper je \xc5\xbeivel mirno \xc5\xbeivljenje, dokler ga ni zapazila lisica. Ko je opazil, da ta posku\xc5\xa1a priti do njega, ker ga ho\xc4\x8de pojesti, se je odlo\xc4\x8dil, da si najde novo bivali\xc5\xa1\xc4\x8de. Visoko v gorah je na\xc5\xa1el novo razpoko. A kmalu se mu je pridru\xc5\xbeil ranjen golob. Ta mu je zasedel posteljo, \xc5\xa0\xc4\x8dep pa mu je moral nositi hrano in vodo. \xc5\xa0\xc4\x8depu je bilo tega dovolj in si je \xc5\xa1el iskat drugo bivali\xc5\xa1\xc4\x8de. \xc5\xbde je na\xc5\xa1el drugega, ko so se mu pridru\xc5\xbeile mi\xc5\xa1i, katere niso hotele zapustiti njegove razpoke in so si tam uredile svoj dom. \xc5\xa0\xc4\x8dep se je odpravil iskat nov dom. Na\xc5\xa1el si je novo razpoko, ki je bila samotna in oddaljena od drugih \xc5\xbeivali. Kmalu pa se mimo njegovega doma za\xc4\x8dne plaziti Mba. To je bila \xc5\xbeival podobna malo pijavki, malo \xc4\x8drvu, malo mali ka\xc4\x8dici, a ni bila ni\xc4\x8d od tega. Tudi ona je bila rada sama._NEWLINE_Za razliko od \xc5\xa0\xc4\x8deperja je Mba \xc4\x8dez dan zadovoljno mbala sem in tja in si godla\xc2\xa0\xc2\xbbmba mba\xc2\xab. Pono\xc4\x8di pa je spala poleg \xc5\xa0\xc4\x8deperjeve votline. \xc5\xa0\xc4\x8deperju to ni bilo v\xc5\xa1e\xc4\x8d, a ko je nekega dne od\xc5\xa1la za nekaj dni, je bilo \xc5\xa0\xc4\x8deperju zelo hudo. Postajal je nemiren, ni mu bilo do spanja in od same skrbi je tudi jokal._NEWLINE_Tako je \xc5\xa0\xc4\x8dep na koncu na\xc5\xa1el prijatelja, za katerega mu ni bilo vseeno in bi se zanj odrekel tudi spanju. Saj je v tem \xc4\x8dasu, ko sta ga pre\xc5\xbeivela skupaj, spoznal da mba ne \xc5\xbeeli ni\xc4\x8desar od njega in da je rada sama, prav tako kot \xc5\xa0\xc4\x8deper. Tako je na koncu \xc5\xa0\xc4\x8deper le spoznal nekoga, s katerim je hotel pre\xc5\xbeivljati svoj prosti \xc4\x8das, saj mba od njega ni zahtevala ni\xc4\x8desar. Obema je bila dovolj le bli\xc5\xbeina drug drugega.'